**Trecere**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu merg mereu pe acest drum,

Cum vântul nu poţi să-l apuci,

Apar în zare nori de scrum;

Unde te duci? Unde te duci?

Mai e mult oare până sus?

Eu trec prin caudine furci

Şi dealu-acesta m-a răpus.

Unde tot urci? Unde tot urci?

Iată! Lumina se stinge!

Nu va mai fi nicicând ca azi,

Stelele n-o pot atinge;

Când o să cazi? Când o să cazi?

Şi chiar de-aici tu o să pleci,

Vei bate la albastre porţi,

În calea ta închise-n veci!

Cum de mai poţi? Cum de mai poţi?

Să mergi chiar dacă nu mai vrei,

De drum nu poţi să te fereşti!

Vei căuta ascunse chei …

Pe unde eşti? Pe unde eşti?

Din poarta către nepătruns

Cu sunetul necunoscut,

Paşii-mi pierduţi au mai răspuns:

Eu am trecut! Eu am trecut!

8 Aprilie 2011